《和张岳州雪夜弹琴》
宋代·陈杰

冻云留雪消较迟，乾风飕飕时一吹。原野惨淡看不宜，饥乌愁绝噤寒鸱。

饱死帐下羊羔儿，灞桥寂历久无诗。谁欤凝香清梦回，玉山半侧瘦藤支。

意行髣髴鹤氅披，画堂五丈閒朱旗。胡床冷月浸元规，膝上素弦呵手挥。

木声正与丝声比，避君三舍高渐离。忽然曲终雪满衣，洞庭水涌鱼龙知。

急麾颓魄鞭倾曦，吾声岂与肃杀期。不然持此将安之，折胶无续指无医。

我亦从君妄听奚，雪中作操终何为，古有履霜思伯奇。